સભાના એક દિવસ અગાઉ કમિશનરની બદલીના આદેશ થયા હતા. નવા કમિશનરે ચાર્જ ન સંભાળ્યો હોવાથી કલેક્ટર એસ.કે. લાંગાએ સભાનું સંચાલન કર્યુ હતું. સભાની શરૂઆતથી જ કોંગ્રેસના સભ્યોએ ડાયસ પર બેઠેલા મેયર પ્રવિણભાઈ પટેલ, ડેપ્યુટી મેયર દેવેન્દ્રસિંહ ચાવડા અને ઈન્ચાર્જ કમિશનર એસ.કે. લાંગાને ઘેરી લીધા હતા. અપહ્યત અંકિત બારોટને હાજર કરો પછી જ સામાન્ય સભા શરૂ કરો તેવી માગણી પર અડગ રહેલી કોંગ્રેસે સૂત્રોચ્ચારથી માંડીને તોડફોડ કરી હતી. કોંગ્રેસના કાઉન્સિલર જીતુ રાયકા, જયરાજસિંહ વાઘેલા અને મ્યુનિ. વિપક્ષના નેતા શૈલેન્દ્રસિંહ બિહોલાએ ‘મોતનું રાજકારણ બંધ કરો’ સહિત વિવિધ સૂત્રો પોકારી શાસક પક્ષ પર ભીંસ વધારી હતી.